Samo nekoliko sati nakon što je Večernji list ekskluzivno objavio podatke o povišicama plaća direktora HŽ Infrastrukture, reagirao je resorni ministar Siniša Hajdaš Dončić i čelnicima te posrnule kompanije naredio da odustanu od te sporne odluke.

Ministar ljutit na upravu

– Očekujem od uprave HŽ Infrastrukture da odluku o povećanju bruto plaće direktorima odmah povuku. Povećanje plaća ne dolazi u obzir. Uprava HŽ Holdinga ovim je slučajem zaradila prvi žuti karton. A dva će biti crveni – što znači otkaz upravi – rekao je Hajdaš Dončić.

Neslužbeno doznajemo da je razlog tako oštroj reakciji ministra u tome što uopće nije bio informiran o promjeni platnog režima za rukovodeće pozicije u HŽ Infrastrukturi. Na temelju tog novog pravilnika, koji je predsjednik uprave HŽ Infrastrukture Darko Peričić potpisao 13. srpnja, bruto plaće ljudi zaposlenih na rukovodećim pozicijama u tvrtki povećane su od pet do 37 posto. Te su povišice u kompaniji pravdali činjenicom da je broj direktora smanjen, a preostalima značajno povećan opseg posla i odgovornosti.

Čini se da to objašnjenje nije zadovoljilo ministra pa bi sada Peričić i njegovi suradnici mogli snositi oštre sankcije. Bijes ministra lako je razumljiv. Osim što je štedljivost i racionalno upravljanje javnim novcem proklamirao kao temeljno načelo u svom resoru, u Hrvatskim željeznicama prošlih mjeseci intenzivno se radilo na izradi plana restrukturiranja, u sklopu čega su se vodili i vrlo teški pregovori sa sindikatima. Naročito teško bilo je u HŽ Infrastrukturi gdje su sindikati pristali na ukidanje brojnih materijalnih prava pa i na 1300 otkaza u sljedeće dvije godine. U takvim okolnostima prilično je jasno da će među radnicima i u široj javnosti svako povećanje plaća direktora, pa čak i ako je njihov broj prethodno smanjen, izazvati iznimno negativne posljedice. Darko Peričić, šef HŽ Infrastrukture, ministrovu izjavu nije želio komentirati, ali je poručio da je rast plaća, čak i ako ga je bilo, bio gotovo zanemariv, s obzirom na veliku reorganizaciju, smanjenje broja vodećih kadrova i uštede koje su postignute.

Hoće li vratiti dio plaće?

– Značajno smo smanjili broj rukovoditelja, a gledali smo da im plaće budu iste kakve su imali. Negdje jesu možda i nešto više, ali odgovorno tvrdim da je to povećanje racionalno, s obzirom na to da su ljudi dobili znatno veće ovlasti, veći spektar posla te da su prije bili potplaćeni. Spreman sam predočiti detaljnu analizu sa svim primanjima direktora poimence. Veće povećanje samo je za poziciju direktora regija, koja je potpuno novo radno mjesto, a ni povišica još nije stupila na snagu, i neće dok se sa socijalnim partnerima ne dogovori treći aneks kolektivnog ugovora – kaže Peričić. Hoće li direktori morati vratiti dio svojih plaća za lipanj, ostaje otvoreno.